དེ་ནས་༧ཆོས་རྗེ་མཆོག་གིས་གནས་སྙིང་འདིར་གླིང་རྗེ་སྐྱེས་བུ་ཆེན་པོའི་སྐུ་འདྲ་ཞིག་བཞེངས་དགོས་ཞེས་ཐུགས་བཀོད་གནང་བ་བཞིན།འཇིམ་བཟོ་མཁས་པའི་གཙོ་བོ།ཅོག་སྟེང་མདོ་སྤྲུལ་ཚང་གིས་པཎ་ཆེན་བི་མའི་རྣམ་སྤྲུལ་དུ་ལུང་གིས་བསྟན་པར་གྲགས་པའི་མི་ཉག་རབ་སྒང་གི་འབག་བཟོ་མཁས་པ་བླ་མ་ཐུབ་བསྟན་དཔལ་འབྱོར་ཚང་དང་།གཞན་ད་ལྟའི་ལྷ་བཟོ་དཔལ་དཔལ་ལྡན་ནོར་བུ།འཇམ་དབྱངས་འོད་ཟེར།བཀྲ་ཤིས་ཚེ་རིང་སོགས་ཀྱིས་གླིང་གེ་སར་སྐྱེས་བུ་ཆེན་པོ་སྐུ་འཁོར་གསུམ་དཔའ་ཆས་ཡོངས་སུ་རྫོགས་ཤིང་།རྡོ་རྗེའི་ཆིབས་ཆེན་རྐྱང་རྒོད་ལ་བཅིབས་པའི་འཇིམ་སྐུ་བརྗིད་ལྡན་འདི་ཉིན་རེ་འགའི་དུས་ཡུན་ལ་བཞེངས།གུས་ཕྲན་ཀྱང་སྐུ་བརྙན་འདི་བཞེངས་པར་ས་རྡུང་བའི་གྲས་སུ་ཞུགས་པའི་སྐལ་བ་ཐོབ།སྐུའི་གཟུངས་གཞུག་རིང་བསྲེལ་སོགས་ཀྱང་༧ཆོས་རྗེ་མཆོག་གི་བྱིན་རྟེན་གྱིས་ཁྲོད་ནས་གནང་བར་ཐོས་ལ།ཕྱག་གི་མེ་ཏོག་གིས་རབ་གནས་རྟེན་བཞུགས་དང་ཐུགས་སྨོན་ཟབ་རྒྱས་གནང་།དེ་ནས་བཟུང་ཕྲན་ཆུང་སྐུ་འདྲ་འདིར་ཆེད་དུ་མཇལ་ཕྱག་བྱེད་པར་ཐེངས་འགའ་ལ་སོན་པ་ཡིན།ལྷག་པར་ལོ་སྔོན་མའི་ནང་བྱང་ཆུབ་སྤོའི་དགོན་པ་དེས་འཇིམ་སྐུའི་རིགས་བླངས་ནས་ཤུལ་དུ་གསེར་ཟངས་ཀྱི་སྐུ་རེ་གསར་བཞེངས་བྱེད་རྒྱུ་ཡིན་པར་ཐོས་པས།ཕྲན་ལ་བྱིན་ལྡན་གྱི་འཇིམ་སྐུ་འདི་གསེར་ཟངས་ཀྱི་སྐུ་བརྒྱ་སྟོང་ལས་རིན་ཐང་ཆེ་སྙམ་པའི་སེམས་ཁྲལ་བྱུང་མོད།རྗེས་མར་དམ་པའི་ཐུགས་སྐྱེད་དང་དད་ལྡན་འགས་སྲུང་སྐྱོབ་འོག་སྐུ་བརྙན་བརྗེ་དགོས་མ་བྱུང་བར་ཐོས་ཏེ།ད་ལོའི་དབྱར་དུས་ཆེད་དུ་གླིང་རྗེ་སྐྱེས་བུའི་སྐུ་འདྲ་བྱིན་ལྡན་སོགས་ལ་མཇལ་དུ་ཕྱིན་པ་ན།སྐུ་འདྲ་བྱིན་ལྡན་འདི་ད་དུང་གཟི་བརྗིད་ལྡན་པའི་ངང་བཞུགས་འདུག་པས་དད་གུས་དང་དགའ་བ་བླ་ན་མེད་པའི་ཕྱག་མཆོད་གསོལ་འདེབས་བྱས་ཤིང་།དྲན་རྟེན་གྱི་སྐུ་པར་བླངས་ཏེ་གནས་ཀྱི་ཉེ་ཞོལ་ནས་ཕྱིར་དྲན་གྱི་ས་བོན་ཙམ་འདིའི་ཟིན་ཐོ་ཡང་ཕྱོགས་ཙམ་བཀོད་པ་ཡིན་ནོ།།